CELEX: 
Language: sl
Date: 2018-07-18 00:00:00
Title: IZVEDBENI SKLEP KOMISIJE (EU) .../… o sprejetju tehničnih standardov in formatov, potrebnih za delovanje samodejnega povezovanja prek skupne platforme IT z uporabo evropske klasifikacije ter za interoperabilnost med nacionalnimi sistemi in evropsko klasifikacijo

IZVEDBENI SKLEP KOMISIJE (EU) .../…
            
            
               z dne 18.7.2018
            
            
               o sprejetju tehničnih standardov in formatov, potrebnih za delovanje samodejnega povezovanja prek skupne platforme IT z uporabo evropske klasifikacije ter za interoperabilnost med nacionalnimi sistemi in evropsko klasifikacijo 
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) 2016/589 Evropskega parlamenta in Sveta z dne 13 aprila 2016 o evropski mreži služb za zaposlovanje (EURES), dostopu delavcev do storitev na področju mobilnosti in nadaljnjem povezovanju trgov dela ter o spremembi uredb (EU) št. 492/2011 in (EU) št. 1296/2013
                  1
                ter zlasti člena 19(6) Uredbe,
            
            
            
               ob upoštevanju naslednjega:
            
            
               (1)Uredba (EU) 2016/589 vzpostavlja skupno platformo IT za povezovanje prostih delovnih mest ter prijav za zaposlitev in življenjepisov (profilov iskalcev zaposlitve) v Evropski uniji.
            
            
               (2)Da se omogoči povezovanje prostih delovnih mest s prijavami za zaposlitev in profili iskalcev zaposlitve, se morajo informacije izmenjevati v skladu z enotnim sistemom v smislu člena 17 Uredbe (EU) 2016/589 na podlagi skupnih tehničnih standardov in formatov.
            
            
               (3)Za visokokakovostno večjezično povezovanje na skupni platformi IT člen 19 Uredbe (EU) 2016/589 določa uporabo evropske klasifikacije spretnosti, kompetenc in poklicev.
            
            
               (4)Države članice, ki se odločijo, da ne bodo uporabljale evropske klasifikacije v svojih nacionalnih sistemih prostih delovnih mest in profilov iskalcev zaposlitve, povezanih z enotnim usklajenim kanalom v smislu člena 18 Uredbe (EU) 2016/589, morajo zagotoviti vzporeditev med klasifikacijami, ki se uporabljajo v navedenih sistemih, in evropsko klasifikacijo, da se omogoči interoperabilnost.
            
            
               (5)Za vzporeditev med nacionalnimi, regionalnimi ali sektorskimi klasifikacijami ter evropsko klasifikacijo je treba vzpostaviti in redno posodabljati popise in korelacijske preglednice.
            
            
               (6)Za lažjo vzpostavitev in posodabljanje takih popisov in korelacijskih preglednic ter nato izmenjavo informacij na podlagi vzporeditve bi morala Komisija zagotoviti potrebne tehnične standarde in formate ter ustrezne podporne tehnične aplikacije.
            
            
               (7)Države članice bodo z objavo in izmenjavo svojih nacionalnih korelacijskih preglednic z ostalimi državami članicami in Komisijo prispevale k razvoju in izboljšanju evropske klasifikacije ter storitev in orodij, ki jih zagotavlja EURES, kot so algoritmi za iskanje in orodja za povezovanje.  
            
            
               (8)Ukrepi iz tega sklepa so v skladu z mnenjem Odbora EURES –
            
            
               SPREJELA NASLEDNJI SKLEP: 
            
            
               Člen 1
               Predmet urejanja in področje uporabe
            
         
         
            
               Ta sklep določa tehnične standarde in formate, potrebne za delovanje samodejnega povezovanja prek skupne platforme IT z uporabo evropske klasifikacije ter za interoperabilnost med nacionalnimi sistemi in evropsko klasifikacijo.
            
            
               Člen 2
               Opredelitev pojmov
            
            
               V tem sklepu se uporabljajo naslednje opredelitve pojmov:
            
            
               (a)„korelacijske preglednice“ pomenijo strojno berljive primerjalne tabele, ki kažejo, kako so pojmi v eni klasifikaciji povezani z enim ali več pojmov v drugi klasifikaciji. Korelacijske preglednice se uporabljajo za samodejno prekodiranje informacij za samodejno povezovanje prek skupne platforme IT;
            
            
               (b)„strojno berljiv“ pomeni, da so informacije predstavljene v formatu, ki ga je mogoče enostavno obdelati z računalnikom; 
            
            
               (c)„prekodiranje“ pomeni postopek pretvarjanja informacij iz ene oblike kodirane predstavitve v drugo; 
            
            
               (d)„sintaksa“ pomeni pravila in ureditev predstavitve informacij na strukturiran način; 
            
            
               (e)„storitvena platforma ESCO“ pomeni spletišče, na katerem Komisija daje na voljo evropsko klasifikacijo spretnosti, kompetenc, kvalifikacij in poklicev ter ki je jasno dostopno
                  2
               . 
            
            
               Člen 3
               Priprava korelacijskih preglednic
            
            
               1.Države članice, ki uporabljajo nacionalne, regionalne ali sektorske klasifikacije za beleženje informacij glede poklicev, spretnosti ali kompetenc v nacionalnih sistemih prostih delovnih mest ali profilov iskalcev zaposlitve, povezanih z enotnim usklajenim kanalom v smislu člena 18 Uredbe (EU) 2016/589, z namenom, da jih dajo na voljo portalu EURES v skladu s členom 17(1) Uredbe (EU) 2016/589, pripravijo in uporabljajo strojno berljive korelacijske preglednice med vsako od teh nacionalnih, regionalnih in sektorskih klasifikacij ter evropsko klasifikacijo, sprejeto v skladu s členom 19(2) Uredbe (EU) 2016/589.
            
            
               2.Države članice te preglednice pripravijo v skladu s skupnimi tehničnimi standardi in formati, da bi omogočile učinkovito delovanje samodejnega povezovanja prek skupne platforme IT iz člena 19(6) Uredbe (EU) 2016/589. 
            
            
               3.Tehnični standardi in formati iz odstavka 2 zajemajo:
            
            
               (a)nabor informacij, ki se vključijo v korelacijske preglednice,
            
            
               (b)sintakso za predstavitev tega nabora informacij. 
            
            
               4.Evropski urad za usklajevanje za EURES posreduje in da na voljo tehnične standarde in formate iz odstavka 2 na ekstranetu portala EURES
                  3
               . 
            
            
               5.Evropska komisija in Evropski urad za usklajevanje za EURES v skladu s členom 19(5) Uredbe (EU) 2016/589 zagotavljata podporo državam članicam pri njihovem vzporejanju. Urad da na voljo aplikacijo v pomoč pri vzpostavitvi in posodabljanju popisov in korelacijskih preglednic. 
            
            
               6.Državam članicam, ki na nacionalni ravni uporabljajo evropsko klasifikacijo v skladu s členom 19(4) Uredbe (EU) 2016/589, ni treba pripraviti korelacijskih preglednic iz tega sklepa.
            
            
               7.Na podlagi postopkov iz člena 6 lahko Evropski urad za usklajevanje za EURES posodablja tehnične standarde in formate.
            
            
               Člen 4
               Zagotavljanje interoperabilnosti s skupno platformo IT na podlagi korelacijskih preglednic
            
            
               Korelacijske preglednice iz člena 3 se uporabljajo za samodejno prekodiranje informacij o prostih delovnih mestih ali profilih iskalcev zaposlitve za namen samodejnega povezovanja prek skupne platforme IT. Države članice zagotovijo, da so vse kode njihovih nacionalnih, regionalnih in sektorskih klasifikacij v prostih delovnih mestih in profilih iskalcev zaposlitve na podlagi člena 17(1) Uredbe (EU) 2016/589 nadomeščene ali dopolnjene z ustreznimi kodami evropske klasifikacije, pri čemer uporabijo korelacijske preglednice za prekodiranje, preden jih dajo na voljo portalu EURES.
            
         
         
            
               Člen 5
               Objava korelacijskih preglednic
            
            
               Države članice dajo svoje korelacijske preglednice na voljo tako, da jih objavijo na storitveni platformi ESCO, pri čemer uporabijo standarde in formate iz člena 3(2).
            
            
               Člen 6
               Upravljanje in posodabljanje tehničnih standardov in formatov
            
            
               1.Vse države članice imenujejo enotno kontaktno točko, na katero se lahko naslovijo vsi zahtevki, poizvedbe in sporočila glede uporabe tega sklepa, ter podatke o tej točki prek nacionalnih uradov za usklajevanje EURES sporočijo Evropskemu uradu za usklajevanje za EURES. 
            
            
               2.Skupina za usklajevanje za EURES iz člena 14 Uredbe (EU) 2016/589 enkrat letno pregleda uporabo tega sklepa.
            
            
               3.Evropski urad za usklajevanje za EURES lahko posodobi tehnične standarde in formate iz člena 3(2), če je to potrebno za učinkovito samodejno povezovanje prek skupne platforme IT.
            
            
               4.Evropski urad za usklajevanje za EURES se pred sprejetjem kakršne koli nove različice tehničnih standardov in formatov ter njihovo objavo na ekstranetu portala EURES uradno posvetuje s skupino za usklajevanje za EURES.
            
            
               Člen 7
               Začetek veljavnosti
            
            
               Ta sklep začne veljati dvajseti dan po objavi v Uradnem listu Evropske unije.
            
            
               V Bruslju, 18.7.2018
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        UL L 107, 22.4.2016, str. 1.
               
               
                  
                     (2)
                  
                        
                  
                     http://ec.europa.eu/esco.
                  
               
               
                  
                     (3)
                  
                        http://eures.europa.eu.